Welkom-ontvoering: Saak teen verdagte teruggetrekSteeds vermis: Karl Reich (82). (Foto: Facebook) Die saak teen die man wat daarvan beskuldig is dat hy die 82-jarige Karl Reich verlede jaar uit sy huis in Welkom in die Noord-Vrystaat ontvoer het, is teruggetrek weens ŉ gebrek aan bewyse. Mojalefa Tseki (32) is aangekla van ontvoering en het ook tereggestaan op aanklagte van motordiefstal en die diefstal van ŉ selfoon. Hy het Dinsdag in die hof op Welkom verskyn, waar die saak teen hom weens ŉ gebrek aan bewyse van die rol geskrap is. Kapt. Stephen Thakeng, polisiewoordvoerder in die Vrystaat, het bevestig dat die saak voorlopig teruggetrek is. Reich het in September verlede jaar raaiselagtig verdwyn. Maroela Media het vroeër berig sy huisalarm het die aand van sy verdwyning afgegaan, maar Reich het die veiligheidsmaatskappy verseker niks skort nie. Die alarm is egter sowat ŉ uur later weer geaktiveer. Later die aand het bure ondersoek ingestel toe hulle sien sy motorhek staan oop en ligte brand. Sy familie het sedertdien nog nie ŉ dag opgehou soek na hom nie. Hulle het onder meer ŉ hofbevel gekry wat Absa gedwing het om inligting bekend te maak wat aangedui het waar en wanneer die bejaarde se kredietkaart ná sy verdwyning gebruik is. Hulle het ook die hulp van ŉ privaat ondersoeker ingeroep. Beeldmateriaal van die veiligheidskameras by ŉ motorhawe naby Reich se huis in Jim Fouchépark het gewys mense ry op die dag van sy verdwyning daar met sy twee motors. Beeldmateriaal van kameras by die tolhekke tussen Welkom en Kroonstad het egter niks opgelewer nie. Reich is tot vandag steeds skoonveld. Johan Ferreira, sy skoonseun, het vroeër vandag gesê Reich se huis is bykans nog onaangeraak sedert sy verdwyning. “Alles staan nog net so. Dis moeilik. Ek dink ons is op ŉ punt waar ons aanvaar dat hy nie meer lewe nie,” het Ferreira gesê. Afgesien van die nagmerrie van sy verdwyning is die hantering van Reich se administratiewe sake boonop ook ŉ opdraande stryd. Ferreira het gesê die familie het die afgelope amper agt maande steeds al Reich se rekeninge namens hom vereffen, maar omdat hy vermis is (en nie dood verklaar is nie), is dit bitter moeilik om sake gedoen te kry. Ferreira het gesê daar was tydens ŉ vroeëre hofverskyning al aanduidings dat die saak teen Tseki waarskynlik laat vaar gaan word. “Ons is presies waar ons agt maande gelede was. Dis frustrerend, om die minste te sê, maar ons gee nie op nie.” Ferreira het gesê volgens die polisie volg hulle steeds enige leidrade op wat verband hou met Reich se verdwyning. Sy twee voertuie, wat destyds gesteel is, is nooit gevind nie. “Die polisie sê dit is ŉ ingewikkelde saak, maar hulle werk daaraan. Ons sal graag afsluiting wil hê. Mense vra ons steeds wat gebeur het, maar ons weet self nie.”